b'\n_START_ARTICLE_\nJu\xc5\xbena Georgija in Ju\xc5\xbeni Sandwichevi otoki\n_START_PARAGRAPH_\nJu\xc5\xbena Georgija in Ju\xc5\xbeni Sandwichevi otoki (angle\xc5\xa1ko South Georgia and the South Sandwich Islands) sta \xc4\x8dezmorski ozemlji Zdru\xc5\xbeenega kraljestva v ju\xc5\xbenem Atlantskem oceanu, ki si ju lasti tudi Argentina. Iz Falklandskih otokov ozemlji upravlja civilni komisar Nigel Haywood, ki predstavlja kraljico Elizabeto II. Za obrambo prav tako skrbi Zdru\xc5\xbeeno kraljestvo. Od leta 1982 dne 14. junija na ozemlju praznujejo dan osvoboditve. Ustava je bila sprejeta 3. oktobra 1985. Pravni sistem je osnovan na angle\xc5\xa1kemu.\n_START_SECTION_\nZgodovina\n_START_PARAGRAPH_\nAnthony de la Roche, londonski trgovec, je otok opazil leta 1675. William Dampier ga je leta 1684 imenoval Otok Pepys (Pepys Island). Leta 1775 ga je ponovno odkril kapitan Cook. V 19. stoletju je bil baza lovcev na tjulnje, v 20. pa do zaklju\xc4\x8dka kitolova na sredini stoletja kitolovska baza._NEWLINE_Med drugo svetovno vojno je na otoku od jeseni 1943 do jeseni 1944 prebivala posadka 14 norve\xc5\xa1kih vojakov, ki je \xc5\xa1\xc4\x8ditila otok pred japonsko invazijo._NEWLINE_Falklandska vojna se je za\xc4\x8dela 19. marca 1982, ko je skupina Argentincev pod krinko trgovcev s starim \xc5\xbeelezom zasedla Ju\xc5\xbeno Georgijo. Poveljnik te skupine je bil Alfredo Astiz, stotnik argentinske mornarice, osumljen vojnih zlo\xc4\x8dinov. Otok je preimenoval v Otok svetega Petra (Isla San Pedro) in 2. aprila na njem razglasil argentinsko oblast. Britanska vojska je otok ponovno zasedla 25. aprila v operaciji Paraquet (poimenovana po vrsti papige)._NEWLINE_Raziskovalna postaja na Rtu kralja Edvarda v bli\xc5\xbeini nekdanje norve\xc5\xa1ke kitolovske postaje Grytviken je po falklandski vojni postala voja\xc5\xa1ka postojanka. V civilno uporabo se je vrnila leta 2001. Sedaj jo upravlja Britanski antarkti\xc4\x8dni urad, ki vzdr\xc5\xbeuje tudi biolo\xc5\xa1ko postajo na Pti\xc4\x8djem otoku (Bird Island) ob severovzhodni obali Ju\xc5\xbene Georgike. Ju\xc5\xbeni Sandwichevi otoki so nenaseljeni.\n_START_SECTION_\nJu\xc5\xbena Georgija\n_START_PARAGRAPH_\nJu\xc5\xbena Georgija le\xc5\xbei v ju\xc5\xbenem Atlantskem oceanu, 1390\xc2\xa0km jugovzhodno od Falklandskih otokov, na 54\xc2\xb0-55\xc2\xb0 ju\xc5\xbene zemljepisne \xc5\xa1irine in 36\xc2\xb0-38\xc2\xb0 vzhodne zemljepisne dol\xc5\xbeine. Pokriva 4066\xc2\xa0km\xc2\xb2. Je gorata, z 11 vrhovi, vi\xc5\xa1jimi od 2000 metrov. Najvi\xc5\xa1ji vrh, Mount Paget, je visok 2934 m. Pobo\xc4\x8dja gora so razbrazdana z globokimi soteskami, ki jih zalivajo ledeniki. Geolo\xc5\xa1ko jo sestavljata gnajs in ilovnat \xc5\xa1kriljavec, brez sledu o fosilih, kar pri\xc4\x8da, da je otok, kot Falklandski otoki, nekdaj bil del ve\xc4\x8djega kopnega, ki je verjetno predstavljalo podalj\xc5\xa1ek Andov. V Kraljevskem zalivu (Royal Bay) je bila leta 1882 nastanjena nem\xc5\xa1ka odprava, ki je opazovala prehod Venere._NEWLINE_Podnebje na otokih je spremenljivo, prevladujejo zahodni vetrovi, ki jih prekinjajo zati\xc5\xa1na obdobja, najve\xc4\x8d padavin pa predstavlja sneg. Ve\xc4\x8dina otokov, ki se strmo dvigajo iz morja, je skalnatih in goratih. Ju\xc5\xbena Georgija je ve\xc4\x8dinoma nepora\xc5\xa1\xc4\x8dena, njene gore pa prekrivajo ledeniki. Severna obala otoka ima nekaj ve\xc4\x8djih zalivov, ki ponujajo dobra sidri\xc5\xa1\xc4\x8da. Na otoku \xc5\xbeivi severni jelen, naseljen v 20. stoletju. Na avtohtono favno so ob\xc4\x8dutno negativno vplivale podgane, ki so jih sredi 18. stoletja sem zanesli kitolovci. V za\xc4\x8detku 21. stoletja so zagnali obse\xc5\xbeen projekt iztrebljanja populacije podgan in leta 2018 niso ob popisu na\xc5\xa1li nobene ve\xc4\x8d; najobse\xc5\xbenej\xc5\xa1i projekt eliminacije invazivne \xc5\xbeivali na svetu zato \xc5\xa1teje za uspe\xc5\xa1nega._NEWLINE_V okoli\xc5\xa1kih vodah ribarijo. Mo\xc5\xbeen vir dobi\xc4\x8dka je izkori\xc5\xa1\xc4\x8danje rib in krila. Otoki slu\xc5\xbeijo na ra\xc4\x8dun po\xc5\xa1tnih znamk, ki jih tiskajo v Veliki Britaniji. Dohodki so manj\xc5\xa1i od 300.000 USD, izdatki pa skoraj 500.000 USD. Obmo\xc4\x8dje ima podatkovno kodo SX, vrhnja internetna domena pa je .gs.'